SRI s-a reorganizat în 11 direcții regionale în urma uneia dintre cele mai ample restructurări interne de la intrarea României în NATO și UE

Serviciul Român de Informații a anunțat că s-a reorganizat în 11 direcții regionale. G4Media a scris încă din 4 septembrie că SRI pregătește una dintre cele mai ample reorganizări interne de la intrarea României în Uniunea Europeană și NATO.

Conform unui comunicat transmis duminică de SRI ”se renunță la organizarea judeţeană a unităţilor teritoriale, înfiinţându-se 11 direcții regionale de informații (DRI) cu competențe legale pe zona mai multor județe”.

Noua structură a Serviciului Român de Informații arată astfel:

DRI Moldova Nord, cu competențe în județele Iaşi (sediu principal), Botoşani, Neamț, Suceava şi Vaslui;

DRI Moldova Sud, cu competențe în județele Galați (sediu principal), Bacău, Brăila, Buzău şi Vrancea;

DRI Dobrogea, cu competențe în județele Constanța (sediu principal), Călăraşi, Ialomița şi Tulcea;

DRI Bucureşti, cu competențe în municipiul Bucureşti (sediu principal), județele Ilfov şi Giurgiu;

DRI Muntenia, cu competențe în județele Prahova (sediu principal), Argeş, Dâmbovița şi Teleorman;

DRI Oltenia, cu competențe în județele Dolj (sediu principal), Gorj, Olt, Mehedinți şi Vâlcea;

DRI Centru, cu competențe în județele Braşov (sediu principal), Covasna, Harghita şi Mureş;

DRI Transilvania Sud, cu competențe în județele Sibiu (sediu principal), Alba şi Hunedoara;

DRI Banat, cu competențe în județele Timiş (sediu principal), Arad şi Caraş-Severin;

DRI Transilvania Vest, cu competențe în județele Cluj (sediu principal), Bihor şi Sălaj;

DRI Maramureş, cu competențe în județele Maramureş (sediu principal), Satu-Mare şi Bistrița-Năsăud.

Soluţia reorganizării a fost validată în cadrul unui proces de testare în format pilot ce a avut loc pe parcursul anului 2018.

”Prezența şi îndeplinirea misiunilor Serviciului vor fi asigurate în continuare pe întreg teritoriul României, noul format fiind menit să ofere cadrul instituțional pentru adaptarea activității SRI la dinamica amenințărilor actuale. De asemenea, un obiectiv important al reorganizării în format regional este reprezentat de optimizarea fluxurilor de informare către beneficiarii legali”, transmite SRI în comunicat.

sursa foto: Inquam Photos/ Octav Ganea